เงินได้ฯเลือกเสียภาษี (ตอนจบ)
ต่อจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกเสียภาษีเงินได้บุคคลธรรมดา ดังนี้
27 มี.ค. 2558

ต่อจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกเสียภาษีเงินได้บุคคลธรรมดา ดังนี้
เงินปันผล เป็นเงินได้ฯ ตามมาตรา 40(4)(ข) แห่งประมวลรัษฎากร เงินปันผลเป็นผลตอบแทนจากการถือหุ้นบริษัท ปกติบริษัทจะเสียภาษีเงินได้นิติบุคคลจากกำไรสุทธิ และเมื่อบริษัทจ่ายเงินปันผลให้แก่ผู้ถือหุ้น จะหักภาษี ณ ที่จ่ายอัตราร้อยละ 10 ของเงินปันผลที่จ่าย แต่มีบางกรณีที่ไม่ต้องหักภาษี ณ ที่จ่าย เช่น  เงินปันผลที่จ่ายจากกำไรสุทธิของกิจการที่ได้รับการส่งเสริมการลงทุน เป็นต้น
บริษัทที่จ่ายเงินปันผลให้แก่ผู้ถือหุ้น ต้องระบุในหนังสือรับรองการหักภาษี ณ ที่จ่าย ว่าเงินปันผลนั้นจ่ายจากกำไรสุทธิที่เสียภาษีเงินได้นิติบุคคลในอัตราใด เนื่องจากอัตราภาษีเงินได้นิติบุคคลมีหลายอัตรา
หากเลือกนำเงินปันผลมารวมคำนวณยื่นแบบเสียภาษีเงินได้ ต้องนำทุกรายการมารวมคำนวณ เว้นแต่ เงินปันผลที่จ่ายจากกำไรสุทธิที่ได้รับยกเว้นภาษีไม่ต้องนำมารวมคำนวณ ผู้มีเงินได้นอกจากมีสิทธินำภาษีที่ถูกหักอัตราร้อยละ 10 มาหักจากภาษีที่ต้องชำระแล้ว ยังได้รับเครดิตภาษีเงินปันผลอีกด้วย เพราะเงินปันผลนั้นได้เสียภาษีเงินได้นิติบุคคลไว้แล้ว เครดิตภาษีเงินปันผลถือเป็นเงินได้พึงประเมินที่ต้องนำไปรวมคำนวณยื่นแบบเสียภาษีและถือเป็นภาษีที่จ่ายไว้แล้ว สามารถนำมาหักออกจากภาษีต้องชำระได้ โอกาสที่จะได้รับคืนภาษีจึงมีมาก
เงินได้จากการขายอสังหาริมทรัพย์ เป็นเงินได้ฯ ตามมาตรา 40(8) แห่งประมวลรัษฎากร การขายอสังหาริมทรัพย์ไม่ว่าจะเป็นที่ดินเปล่า อาคารและที่ดิน คอนโด หากเป็นอสังหาริมทรัพย์ที่ได้มาโดยมรดก เสน่หา หรืออสังหาริมทรัพย์ที่มิได้มุ่งค้าหากำไร ผู้ขายได้เสียภาษีเงินได้บุคคลธรรมดา ณ กรมที่ดินขณะที่จดทะเบียนโอนกรรมสิทธิ์ มีสิทธิเลือกที่จะนำเงินได้ฯ มารวมคำนวณยื่นแบบเสียภาษีหรือไม่ก็ได้ หากนำมารวมยื่นแบบเสียภาษีก็อาจได้รับเงินภาษีคืนหรือจ่ายเพิ่มก็ได้ ส่วนใหญ่มักเลือกไม่นำมารวมคำนวณภาษี เพราะอสังหาริมทรัพย์มีราคาสูง หากนำมารวมคำนวณมักจะเสียภาษีเพิ่ม สำหรับผู้ขายอสังหาริมทรัพย์ที่มุ่งค้าหากำไร ต้องนำเงินได้ฯ มารวมคำนวณยื่นแบบเสียภาษีเงินได้ ไม่มีสิทธิเลือกเสียภาษีแต่อย่างใด
ส่วนแบ่งกำไรจากกองทุนรวมที่จัดตั้งขึ้นตามกฎหมายว่าด้วยตลาดหลักทรัพย์แห่งประเทศไทย เป็นเงินได้ฯ ตามมาตรา 40(8) แห่งประมวลรัษฎากร คนทั่วไปมักเรียกว่า เงินปันผล ซึ่งบางท่านคิดว่าเป็นเงินปันผลเช่นเดียวกับการถือหุ้นบริษัท ผู้ได้รับเงินส่วนแบ่งกำไรฯ หากได้ถูกหักภาษี ณ ที่จ่ายไว้อัตราร้อยละ 10 สามารถเลือกที่จะนำส่วนแบ่งกำไรมารวมคำนวณยื่นแบบเสียภาษีหรือไม่ก็ได้ หากนำมารวมคำนวณยื่นแบบเสียภาษี ต้องนำมาทุกรายการและไม่มีสิทธิเครดิตภาษีเงินปันผลเหมือนเงินปันผลจากบริษัท ภาษีที่ถูกหักอัตราร้อยละ 10 สามารถนำมาหักออกจากภาษีต้องชำระได้ สำหรับส่วนแบ่งกำไรที่มิได้ถูกหักภาษีอัตราร้อยละ 10 ต้องนำมารวมคำนวณยื่นแบบเสียภาษีเงินได้ ไม่มีสิทธิเลือกคำนวณภาษี
เงินได้ฯ จากดอกเบี้ย เงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกที่จะนำมารวมคำนวณยื่นแบบเสียภาษีเงินได้บุคคลธรรมดาหรือไม่ก็ได้ หากเงินได้ฯ นั้นได้เสียภาษีหรือถูกหักภาษี ณ ที่จ่ายตามที่กฎหมายกำหนดแล้ว สวัสดีครับ